આ ચતુરકાકા દરરોજ, એમના ઘરની બારી પાસે સુતળીની દોરી બાંધેલી એના પર કપડાં સૂકવતા અને બધા કપડાં (ખાસ કરીને ચંચળબાનો ચણિયો) નીચોવીને, ખંખેરી ખંખેરીને સુકવતા. આ બધી દિનચર્યા અમે દરરોજ જોતાં. આજે મારી પત્નીને, મને એ રીતે કપડાં ખંખેરીને બહાર કાઢતો જોઇને, ચતુરકાકાની યાદ તાજી થઈ ગઈ. હું પણ કદાચ આ ઉંમરે, માથા પર પડેલી ટાલ અને છાતી પરના વાળને કારણે એ ચતુરકાકો જ બની ગયેલો એને લાગ્યો હોઇશ અને એ ખડખડાટ હસવા લાગી હતી.